CELEX: 32017D0022
Language: el
Date: 2017-07-05 00:00:00
Title: Απόφαση (ΕΕ) 2017/1258 της Ευρωπαϊκής Κεντρικής Τράπεζας, της 5ης Ιουλίου 2017, σχετικά με την εξουσιοδότηση για τη λήψη αποφάσεων που αφορούν τη διαβίβαση εμπιστευτικών στατιστικών πληροφοριών στο Ενιαίο Συμβούλιο Εξυγίανσης (ΕΚΤ/2017/22)

12.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 179/39
            
         ΑΠΌΦΑΣΗ (ΕΕ) 2017/1258 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 5ης Ιουλίου 2017
   σχετικά με την εξουσιοδότηση για τη λήψη αποφάσεων που αφορούν τη διαβίβαση εμπιστευτικών στατιστικών πληροφοριών στο Ενιαίο Συμβούλιο Εξυγίανσης (ΕΚΤ/2017/22)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.1,
   Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 8 παράγραφος 4α,
   Εκτιμώντας τα ακόλουθα:
   
               (1)
            
            
               Σύμφωνα με την πρώτη περίοδο του άρθρου 8 παράγραφος 4α του κανονισμού (ΕΚ) αριθ. 2533/98, το Ευρωπαϊκό Σύστημα Κεντρικών Τραπεζών (ΕΣΚΤ) μπορεί να διαβιβάζει εμπιστευτικές στατιστικές πληροφορίες σε αρχές ή όργανα των κρατών μελών και της Ένωσης που είναι αρμόδια για την εποπτεία των χρηματοπιστωτικών ιδρυμάτων, αγορών και υποδομών ή για τη σταθερότητα του χρηματοπιστωτικού συστήματος σύμφωνα με την ενωσιακή ή την εθνική νομοθεσία, καθώς επίσης και στον Ευρωπαϊκό Μηχανισμό Σταθερότητας (ΕΜΣ), μόνο στον βαθμό και στο επίπεδο της λεπτομέρειας που απαιτείται για τη διεκπεραίωση των αντίστοιχων εργασιών τους. Το Ενιαίο Συμβούλιο Εξυγίανσης αποτελεί τέτοια αρχή ή όργανο.
            
         
               (2)
            
            
               Σύμφωνα με τη δεύτερη περίοδο του άρθρου 8 παράγραφος 4α του κανονισμού (ΕΚ) αριθ. 2533/98, οι αρχές ή οι οργανισμοί που παραλαμβάνουν εμπιστευτικές στατιστικές πληροφορίες λαμβάνουν όλα τα αναγκαία ρυθμιστικά, διοικητικά, τεχνικά και οργανωτικά μέτρα για τη διασφάλιση της φυσικής και λογικής προστασίας των εν λόγω πληροφοριών. Το διοικητικό συμβούλιο έκρινε, βάσει αξιολόγησης, ότι το Ενιαίο Συμβούλιο Εξυγίανσης έχει λάβει τέτοια μέτρα.
            
         
               (3)
            
            
               Για τη διευκόλυνση της διαδικασίας λήψης αποφάσεων όσον αφορά τη διαβίβαση εμπιστευτικών στατιστικών πληροφοριών στο Ενιαίο Συμβούλιο Εξυγίανσης, απαιτείται εξουσιοδοτική απόφαση. Σύμφωνα με το άρθρο 12.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, το διοικητικό συμβούλιο μπορεί με απόφασή του να αναθέτει στην εκτελεστική επιτροπή την άσκηση ορισμένων εξουσιών. Σύμφωνα με τις γενικές αρχές που έχει διαμορφώσει και επιβεβαιώσει το Δικαστήριο της Ευρωπαϊκής Ένωσης όσον αφορά την εξουσιοδότηση για τη λήψη αποφάσεων, αυτή θα πρέπει να είναι περιορισμένη, να διέπεται από την αρχή της αναλογικότητας και να βασίζεται σε συγκεκριμένα κριτήρια. Λόγω της περισσότερο τεχνικής και λιγότερο πολιτικής φύσης των αποφάσεων που πρόκειται να λαμβάνονται, τα ως άνω κριτήρια μπορούν να παραμείνουν σχετικά γενικά.
            
         
               (4)
            
            
               Όταν δεν πληρούνται τα κριτήρια τα οποία ορίζει η παρούσα εξουσιοδοτική απόφαση για την έκδοση κατ' εξουσιοδότηση απόφασης, οι αποφάσεις σχετικά με τη διαβίβαση εμπιστευτικών στατιστικών πληροφοριών στο Ενιαίο Συμβούλιο Εξυγίανσης θα πρέπει να εκδίδονται από το διοικητικό συμβούλιο κατόπιν πρότασης της εκτελεστικής επιτροπής.
            
         
               (5)
            
            
               Λόγω της σημαντικής αύξησης του αριθμού αιτημάτων του Ενιαίου Συμβουλίου Εξυγίανσης για διαβίβαση εμπιστευτικών στατιστικών πληροφοριών, η παρούσα απόφαση θα πρέπει να εκδοθεί επειγόντως και να αρχίσει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:
   1)   «εμπιστευτικές στατιστικές πληροφορίες»: οι εμπιστευτικές στατιστικές πληροφορίες κατά τους ορισμούς του άρθρου 1 σημείο 12) του κανονισμού (ΕΚ) αριθ. 2533/98·
   2)   «κατ' εξουσιοδότηση απόφαση»: απόφαση εκδιδόμενη βάσει εξουσιοδότησης την οποία παρέχει το διοικητικό συμβούλιο σύμφωνα με την παρούσα απόφαση.
   Άρθρο 2
   Διαβίβαση εμπιστευτικών στατιστικών πληροφοριών στο Ενιαίο Συμβούλιο Εξυγίανσης
   1.   Με την παρούσα το διοικητικό συμβούλιο εξουσιοδοτεί την εκτελεστική επιτροπή να λαμβάνει αποφάσεις σχετικά με τη διαβίβαση εμπιστευτικών στατιστικών πληροφοριών στο Ενιαίο Συμβούλιο Εξυγίανσης.
   2.   Οι αποφάσεις σχετικά με τη διαβίβαση εμπιστευτικών στατιστικών πληροφοριών στο Ενιαίο Συμβούλιο Εξυγίανσης εκδίδονται κατ' εξουσιοδότηση μόνον εφόσον πληρούνται τα κριτήρια έκδοσης κατ' εξουσιοδότηση αποφάσεων του άρθρου 3.
   Άρθρο 3
   Κριτήρια έκδοσης κατ' εξουσιοδότηση αποφάσεων σχετικά με τη διαβίβαση εμπιστευτικών στατιστικών πληροφοριών στο Ενιαίο Συμβούλιο Εξυγίανσης
   1.   Απόφαση σχετικά με τη διαβίβαση εμπιστευτικών στατιστικών πληροφοριών στο Ενιαίο Συμβούλιο Εξυγίανσης εκδίδεται κατ' εξουσιοδότηση μόνον όταν οι εν λόγω πληροφορίες είναι απαραίτητες για την άσκηση των καθηκόντων του τελευταίου σύμφωνα με το άρθρο 8 παράγραφος 4α του κανονισμού (ΕΚ) αριθ. 2533/98. Οι εμπιστευτικές στατιστικές πληροφορίες που διαβιβάζονται στο Ενιαίο Συμβούλιο Εξυγίανσης πρέπει να είναι κατάλληλες, συναφείς και όχι υπερβολικές σε σχέση με τα καθήκοντα αυτά.
   2.   Απόφαση σχετικά με τη διαβίβαση εμπιστευτικών στατιστικών πληροφοριών στο Ενιαίο Συμβούλιο Εξυγίανσης εκδίδεται κατ' εξουσιοδότηση μόνον
   
               α)
            
            
               όταν οι εν λόγω πληροφορίες είναι απαραίτητες προκειμένου αυτό, υπό το πρίσμα του κανόνα του δημοσίου συμφέροντος, να αξιολογήσει, αφενός, εάν και πώς τα μέτρα εξυγίανσης πρόκειται να επηρεάσουν τους αντισυμβαλλομένους από άποψη χρηματοπιστωτικής σταθερότητας και, αφετέρου, τη μέσω χρηματοπιστωτικών διαύλων διασύνδεση με άλλα χρηματοπιστωτικά ιδρύματα και αντισυμβαλλομένους·
            
         
               β)
            
            
               όταν η διαβίβαση των εν λόγω πληροφοριών δεν πρόκειται να θίξει την εκτέλεση των καθηκόντων του ΕΣΚΤ.
            
         Άρθρο 4
   Έναρξη ισχύος
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Φρανκφούρτη, 5 Ιουλίου 2017.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 318 της 27.11.1998, σ. 8.